William Saliba

William Alain André Gabriel Saliba (sündinud 24. märtsil 2001 Bondys) on Prantsusmaa jalgpallur, kes mängib keskkaitsjana Inglismaa Premier League'i klubis Arsenal ja Prantsusmaa jalgpallikoondises.

2016. aastal liitus ta Prantsusmaa klubiga Saint-Étienne ning debüteeris 25. septembril 2018 Prantsusmaa kõrgliigas mängus Toulouse'i vastu. Esimesel hooajal sai ta Prantsusmaa kõrgliigas kirja 16 mängu.

2019. aasta juulis sõlmis ta pikaajalise lepingu Arsenaliga. Väidetav ülemineksumma oli 27 miljonit naelsterlingit. Hooajal 2019/20 oli ta Arsenalist laenul taas Saint-Étienne'is. Hooaja 2020/21 teises pooles oli ta laenul Prantsusmaa kõrgliigaklubis Nice ja hooajal 2021/22 Prantsusmaa kõrgliigaklubis Marseille Olympique. Hooaja 2021/22 lõpus valiti Saliba Prantsusmaa kõrgliiga hooaja parimaks noormängijaks ja liigahooaja sümboolsesse koosseisu.

Arsenali põhimeeskonnas hakkas Saliba mängima hooajal 2022/23. Inglismaa kõrgliigas tegi ta debüüdi 5. augustil 2022 hooaja avamängus Crystal Palace'i vastu. Inglismaa kõrgliigas lõi ta esimese värava sama aasta 20. augustil mängus Bournemouthi vastu.

Prantsusmaa jalgpallikoondises debüteeris Saliba 25. märtsil 2022 sõprusmängus Elevandluuranniku vastu. Ta kuulus Prantsusmaa koondisse 2022. aasta maailmameistrivõistlustel, pääsedes väljakule vaid viimases alagrupimängus Tuneesia vastu.https://www.national-football-teams.com/player/86990/William_Saliba.html (vaadatud 27.12.2022)

 Saavutused 
Saint-Étienne
Coupe de France: Teine koht 2019–20
Arsenal
Community Shield: 2020

 Viited 

 Välislingid 
 William Saliba Arsenal FC kodulehel

Kategooria:Prantsusmaa jalgpallurid
Kategooria:AS Saint-Étienne'i jalgpallurid
Kategooria:OGC Nice'i jalgpallurid
Kategooria:Marseille Olympique'i jalgpallurid
Kategooria:Arsenal FC mängijad
Kategooria:Ligue 1 mängijad
Kategooria:Premier League'i mängijad
Kategooria:Sündinud 2001